### 5.      Beslutning vedrørende negativ tillægsbevilling i forbindelse med anmodning om tilbagebetaling af for meget betalt vejafvandingsbidrag

**Åbent**

Sagsnr.: 326-2014-11742       J.nr.: 05.01.13           Dokumentnr.:
326-2016-323564

**Sagstype**

Beslutning.

**Resume og sagens baggrund**

Kommunalbestyrelsen skal træffe beslutning om godkendelse af
en negativ tillægsbevilling vedrørende tilbagebetaling af for meget betalt
vejafvandingsbidrag. Kalundborg Kommune foretog i 2013 en ekstrabetaling til
Kalundborg Forsyning på baggrund af en afgørelse fra Forsyningssekretariatet,
som er en del af Konkurrence- og Forbrugerstyrelsen. Som følge af en tilsvarende
sag fra Slagelse Kommune er afgørelsen fra Forsyningssekretariatet erklæret
ugyldig og i forbindelse med retssagen har Kalundborg Kommune sikret sig ret
til at kræve ekstrabetalingen tilbagebetalt.

**Indstillinger**

Direktøren indstiller:

1. at der gives en
negativ tillægsbevilling på 622.878 kr.  og

2. at beløbet
tilføres de likvide aktiver.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

I forbindelse med, at Forsyningssekretariatet, som er en del
af Konkurrence og Forbrugerstyrelsen, har ført tilsyn med, om der blev anvendt
midler fra kommunale forsyningsselskaber til aktiviteter, der ikke var
forbundet til deres drift, blev det efter afgørelse fra Konkurrence- og
Forbrugerstyrelsen den 19. juli 2012 pålagt Kalundborg Kommune at betale et
yderligere vejafvandingsbidrag for perioden 2007-2008 på i alt 622.878 kr. til
Kalundborg Forsyning. Betalingen skete i juni 2013.

Som der tidligere har været orienteret om på Teknik- og
Miljøudvalgets møde den 2. marts 2015 stævnede Slagelse Kommune i februar 2014
Forsyningssekretariatet - blandt andet med henblik på at få prøvet
Forsyningssekretariatets kompetence og hjemmelsgrundlag til at kunne træffe
afgørelse om kommunernes skønsudøvelse i forbindelse med fastsættelsen af
vejafvandingsbidrag.

Den 13. februar 2015 har Østre Landsret afsagt dom i sagen
og erklæret Forsyningssekretariatets afgørelse i forhold til størrelsen på
Slagelse Kommunes indbetaling af vejbidrag for ugyldig. Landsrettens afgørelse
blev stadfæstet af Højesteret 5. februar 2016.

Landsretten begrunder blandt andet deres afgørelse således:

"*I hvert fald under disse omstændigheder, og hvor
der ikke i forarbejderne til stoploven er nævnt noget om løbende ydelser som
f.eks. det årlige vejbidrag, der fastsættes ensidigt af kommunen og ikke af
forsyningsselskabet, finder landsretten, at Forsyningssekretariatet ikke i
medfør af § 5 i stoploven ved godkendelsen af indberettede rådighedsbeløb kan anse
en eventuel for lav fastsættelse af vejbidraget, der er fastsat efter
betalingsloven, for en uddeling, der kan indgå ved godkendelsen af
rådighedsbeløbet. Landsretten tager derfor Slagelse Kommunes påstand om
ugyldighed til følge."*

Kalundborg Kommune indhentede en suspensionserklæring i
forbindelse med [adresse] sagsanlæg, og det betyder, at kommunen har
sikret sig mod, at kommunens eventuelle krav, som følge af den nu afsagte dom,
ikke bortfalder som følge af forældelse eller passivitet.

Det anbefales på den baggrund, at Kalundborg Forsyning inden
udgangen af 2016 anmodes om, at tilbagebetale det for meget betalte
vejafvandingsbidrag for perioden 2007-2008 på i alt 622.878 kr.

Fra 2009 og fremefter har Kalundborg Kommune betalt et
vejbidrag til spildevandsselskabet på 8 % af spildevandsselskabets
anlægsudgifter til ledningsanlægget. Forsyningssekretariatet har skønnet at
mængden af vand fra vejafvandingen udgør 20 % af den samlede mængde behandlet
vand. Dette skøn er dog ikke umiddelbart blevet efterprøvet.

Af betalingsvedtægten for spildevandsanlæg 2013 fremgår, at
for afledning af vejvand fra kommunens veje og private fællesvej betaler
kommunen et årligt bidrag til Kalundborg Spildevandsanlæg A/S til
kloakledningsanlæg, forsinkelsesbassiner, overløbsbygværker og anlæg til
rensning af regnvand. Bidraget fastsættes af Kommunalbestyrelsen én gang årligt
ved budgetvedtagelsen for det kommende regnskabsår og er fastsat til 8 % af
udgifterne til kloakanlæggene.

Da Kommunalbestyrelsen fra 2009 og fremefter har godkendt et
vejafvandingsbidrag på 8%, og da ovennævnte betalingsvedtægt er godkendt af
Kommunalbestyrelsen, vurderes det, at der ikke er grundlag for at kræve
yderligere tilbagebetaling af vejafvandingsbidrag for årene 2009-2016.

Der arbejdes i øjeblikket på en ændring af lov om
spildevandsbetaling, som forventes at træde i kraft pr. 1. januar 2018. Hvis
lovændringen bliver endeligt vedtaget af Folketinget, vil ændringen betyde, at
vejafvandingsbidraget fremover afregnes på baggrund af en central fastsat
takst, udregnet på baggrund af vejarealet i den enkelte kommune, der afvander
til kloak.

**Økonomiske konsekvenser**

Ifølge Kommunalbestyrelsens beslutning den 4. april 2013
blev udgiften på 622.878 afholdt af driftskonto for vejafvandingsbidrag, og der
blev givet en tillægsbevilling på kr. 622.878, der blev finansieret af de
likvide aktiver. Beløbet på 622.878 kr. tilføres kommunens kassebeholdning.
Økonomichefen har ingen bemærkninger.

**Teknik- og Miljøudvalgets møde
den 5. oktober 2016:**

Anbefales.

**Økonomiudvalgets møde den 12.
oktober 2016:**

Anbefales.